Ir-Regolament tal-Kummissjoni (KE) Nru 228/2004
tat-3 ta' Frar 2004
li jippreskrivi miżuri tradizzjonali li japplikaw għar-Regolament (KE) Nru 565/2002 minħabba fl-adeżjoni tar-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-Islovenja u s-Slovakkja
IL-KUMMISJONI TA' KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta' Adeżjoni tar-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-Islovenja u is-Slovakkja, u partikolarment l-Artikolu 2(3) tiegħu,
Wara li kkunsidrat l-Att ta' Adeżjoni tar-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-Islovenja u s-Slovakkja, u partikolarment l-ewwel sottoparagrafu ta' l-Artikolu 41 tiegħu,
Billi:
(1) Miżuri transitorji għandhom jiġu preskritti sabiex importaturi mir-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-Islovenja u is-Slovakkja (minn issa 'l quddiem imsejħa bħala l-Istati Membri ġodda), jitħallew jibbenefikaw mid-disposizzjonijiet li jinsabu fir-Regolament (KE) Nru 565/2002. Ir-Regolament tal-Kummissjoni (KE) Nru 565/2002 tat-2 ta' April 2002 jistabbilixxi l-metodu għat-tmexxija ta' kwoti tat-tariffa u jintroduċi sistema ta' ċertifikati ta' oriġini għat-tewm importat minn pajjiżi terzi [1].
(2) Arranġamenti għandhom jiġu preskritti għas-sena 2004 biex jiżguraw li, mid-data ta' l-Adeżjoni, issir distinzjoni bejn importaturi tradizzjonali u importaturi ġodda mill-Istati Membri ġodda b'mod konformi mar-Regolament 565/2002.
(3) Id-definizzjoni ta' "kwantità ta' referenza" fl-Artikolu 2(d) tar-Regolament (KE) Nru 565/2002 għandha tiġi adattata sabiex importaturi mill-Istati Membri ġodda jkunu jistgħu jibbenefikaw mis-sistema.
(4) Il-miżuri pprovduti f'dan ir-Regolament huma b'mod konformi ma' l-opinjoni tal-Kumitat tat-Tmexxija tal-Frott u l-Ħaxix Frisk,
ADOTTAT DAN IR-REGOLAMENT:
Artikolu 1
Għall-għanijiet ta' dan ir-Regolament:
1. "l-Istati Membri kurrenti" tfisser l-Istati Membri tal-Komunità kif imwaqqfa fit-30 ta' April 2004;
2. "l-Istati Membri ġodda" tfisser ir-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-Islovenja u is-Slovakkja.
Artikolu 2
Bħala deroga mill-Artikolu 2(b) tar-Regolament (KE) Nru 565/2002, u għall-Istati Membri ġodda biss, "importaturi" għandhom ifissru operaturi, persuni naturali jew legali, individwi jew gruppi li r-residenza tagħhom tinsab f'waħda mill-Istati Membri ġodda, li jkunu importaw għall-inqas f'waħda mis-sentejn kalendarji ta' qabel u minn pajjiżi oħra għajr l-Istati Membri korrenti jew l-Istati Membri ġodda, mill-inqas 50 tunnellata metrika kull sena ta' frott u ħaxix kif imsemmi fl-Artikolu 1(2) tar-Regolament (KE) Nru 2200/96 [2].
Artikolu 3
Bħala deroga mill-Artikolu 2(ċ) tar-Regolament (KE) Nru 565/2002 u għall-Istati Membri ġodda biss, "importaturi tradizzjonali" għandhom ifissru importaturi li jkunu importaw it-tewm fl-Istati Membri kurrenti jew fl-Istati Membri ġodda f'għall-inqas tnejn mit-tliet perjodi ta' importazzjoni ta' qabel, minn oriġini oħra għajr l-Istati Membri kurrenti jew ġodda.
Artikolu 4
Bħala deroga mill-Artikolu 2(d) tar-Regolament (KE) Nru 565/2002 u għall-Istati Membri ġodda biss, "kwantità ta' referenza" għandha tfisser il-kwantità massima ta' importazzjonijiet annwali tat-tewm imwettqa minn importatur tradizzjonali, minn pajjiżi oħra għajr l-Istati Membri ġodda jew l-Istati Membri kurrenti, matul it-tliet perjodi ta' importazzjoni li jiġu qabel dak li għalih tkun ġiet ppreżentata applikazzjoni għal liċenza.
Artikolu 5
Dan ir-Regolament għandu jidħol fis-seħħ fl-1 ta' Mejju 2004 suġġett għad-dħul fis-seħħ tat-Trattat ta' Adeżjoni tar-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-Islovenja u is-Slovakkja.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-3 ta' Frar 2004.